รัฐบาลไทย-ข่าวทำเนียบรัฐบาล-รมว.แรงงาน ลงพื้นที่แม่สอด ติดตามขับเคลื่อนงานพัฒนาเขตเศรษฐกิจพิเศษ
วันศุกร์ที่ 21 เมษายน 2560
รมว.แรงงาน ลงพื้นที่แม่สอด ติดตามขับเคลื่อนงานพัฒนาเขตเศรษฐกิจพิเศษ
รมว.แรงงาน ลงพื้นที่เเม่สอด เร่งพัฒนากําลังเเรงงาน สอดรับการพัฒนาเขตเศรษฐกิจพิเศษ  เตรียมความพร้อมกําลังเเรงงานทั้งไทยเเละแรงงานต่างด้าว เพื่อให้เพียงต่อความต้องการของตลาดเเรงงานในเขตเศรษฐกิจพิเศษ
21 เมษายน 2560 พลเอก ศิริชัย ดิษฐกุล รัฐมนตรีว่าการกระทรวงแรงงาน เป็นประธานการประชุมติดตามผลการดําเนินงานด้านแรงงานตามนโยบายรัฐบาล พร้อมรับฟังประเด็นปัญหา อุปสรรค และข้อเสนอแนะจากภาคเอกชน และหน่วยงานที่เกี่ยวข้อง ณ ห้องประชุมชั้น 4 สํานักงานเขตพัฒนาเศรษฐกิจพิเศษตาก อําเภอแม่สอด จังหวัดตาก โดยกล่าวว่า “จังหวัดตากเป็นประตูการค้าชายแดนที่สําคัญของประเทศ และเป็นระเบียงเศรษฐกิจตะวันออก/ตะวันตก (East - West Economic Corridor : EWEC) ซึ่งรัฐบาลได้กําหนดให้เป็นพื้นที่รองรับเขตพัฒนาเศรษฐกิจพิเศษ ทําให้มีการขยายตัวของสถานประกอบการและการจ้างงานเพิ่มขึ้น ในโอกาสนี้กระทรวงแรงงานได้รับทราบปัญหาการขาดแคลนแรงงาน รวมถึงความจําเป็นในการใช้แรงงานต่างด้าวในพื้นที่ ซึ่งจังหวัดตากและหน่วยงานในสังกัดกระทรวงแรงงานได้เตรียมความพร้อมด้านแรงงาน ทั้งด้านการจัดหากําลังแรงงานภายในพื้นที่และจังหวัดใกล้เคียง การเตรียมพัฒนาฝีมือแรงงานและยกระดับฝีมือแรงงานให้สอดคล้องกับความต้องการของผู้ประกอบการ ที่จะรองรับพื้นที่เขตพัฒนาเศรษฐกิจพิเศษ
ทั้งนี้ สถานการณ์ด้านเเรงงานจังหวัดตากนั้น มีประชากรทั้งสิ้น 631,965 คน เป็นกําลังแรงงาน 389,899 คน มีแรงงานในระบบ จํานวน 247,918 คน (คิดเป็นร้อยละ 63.59) มีแรงงานนอกระบบ จํานวน 141,981 คน (คิดเป็นร้อยละ 36.41) ส่วนใหญ่ทํางานด้านการเกษตรและประมง สําหรับ การยื่นขอรับใบอนุญาตทํางานของแรงงานต่างด้าวสัญชาติเมียนมาในจังหวัดตาก จํานวนทั้งสิ้น 42,473 คน
จากนายจ้าง 13,430 ราย แยกเป็นกลุ่มนําเข้าตามระบบ MOU จํานวน 4,574 คน กลุ่มที่ผ่านการพิสูจน์สัญชาติแล้ว จํานวน 14,884 คน กลุ่มผู้ถือบัตรสีชมพูตามนโยบายของคณะรักษาความสงบแห่งชาติ (คสช.) จํานวน 21,624 คน กลุ่มบุคคลที่ไม่มีสถานะทางทะเบียนหรือกลุ่มบุคคลบนพื้นที่สูง จํานวน 696 คนต่างด้าวเข้าเมืองถูกต้องตามกฎหมาย จํานวน 611 คน และต่างด้าวที่ได้รับการส่งเสริมการลงทุน (BOI) จํานวน 84 คน
พลเอกศิริชัย กล่าวเพิ่มเติมภายหลังการประชุมว่า “ขณะนี้กระทรวงแรงงาน กําลังดําเนินการขับเคลื่อนยุทธศาสตร์การพัฒนาทรัพยากรมนุษย์ระยะ 20 ปี และแผนแม่บทพัฒนาแรงงานไทย เพื่อให้สอดคล้องกับนโยบายรัฐบาล โดยให้ความสําคัญกับ 8 วาระปฏิรูป 1) การปรับบทบาทของกระทรวง 2) Zero Corruption 3) Information Technology 4) Safety Thailand 5) การป้องกันและแก้ไขปัญหาการค้ามนุษย์ด้านแรงงาน แรงงานผิดกฎหมาย และแรงงานเด็ก 6) การเพิ่มผลิตภาพแรงงานเพื่อรองรับ Thailand 4.0 7) มิติใหม่ของการส่งเสริมการมีงานทํา และ 8) การยกระดับคุณภาพชีวิตแรงงานนอกระบบด้วย"
ในโอกาสนี้ รัฐมนตรีว่าการกระทรวงแรงงาน ได้มอบแนวทางการปฏิบัติราชการแก่หัวหน้าส่วนราชการภูมิภาคในสังกัดกระทรวงแรงงาน ทั้ง 5 จังหวัด ประกอบด้วย ตาก พิษณุโลก เพชรบูรณ์ สุโขทัย และอุตรดิตถ์ โดยให้ข้าราชการและเจ้าหน้าที่กระทรวงแรงงานน้อมนํา“ศาสตร์พระราชา”ของในหลวงรัชกาลที่ 9 มาเป็นแนวทางในการปฏิบัติราชการ บูรณาการการทํางานกับภาคีเครือข่ายทุกภาคส่วน โดยการดําเนินกิจกรรมของทุกหน่วยงานของกระทรวงแรงงานต้องให้เกิดความเชื่อมโยงกันระหว่างหน่วยงานในสังกัด และสามารถประสานส่งต่อให้หน่วยงานที่เกี่ยวข้องอื่นๆ ได้อย่างครบวงจร พร้อมทั้งเน้นย้ําให้แก้ไขปัญหาความเดือดร้อนของประชาชนอย่างเร่งด่วน โดยที่ข้าราชการและเจ้าหน้าที่ของกระทรวงแรงงานทุกคน รวมถึงเครือข่ายอาสาสมัครแรงงานต้องเป็นนักประชาสัมพันธ์ สร้างการรับรู้ให้แก่ประชาชนได้อย่างมีประสิทธิภาพ ทั้งข้อมูลด้านนโยบาย แนวทางการปฏิบัติ รวมถึงผลการดําเนินงานด้วย
-------------------------------------------
กองเผยแพร่และประชาสัมพันธ์/
ปัทรินทร์ นีระพล – ข่าว/
สมภพ ศีลบุตร – ภาพ/
21 เมษายน 2560